Il-familja Pace qatt ma ssuġġeriet piena ta' ħabs fil-konfront tal-periti B'referenza għas-sentenza mogħtija mil-Qorti tal-Maġistrati lbieraħ b'rabta mal-inċident li fih tilfet ħajjitha Miriam Pace, il-familja Pace xtaqet tippreċiża li qatt ma xtaqet vendetta u għalhekk, anke meta mistoqsija x'piena kellha tingħata, qatt ma issuġġeriet piena ta' ħabs fil-konfront tal-Periti. Ilbieraħ, żewġ periti nstabu ħatja tal-qtil involuntarju ta' Miriam Pace. Il-Perit Roderick Camilleri ta' 38 sena u l-Perit Anthony Mangion ta' 73 sena kienu mmultati €18,000 bejniethom u ordnati jagħmlu 880 siegħa xogħol fil-komunità bla ħlas bejniethom. Il-każ imur lura għat-2 ta' Marzu 2020 meta Pace, li kellha 54 sena, tilfet ħajjitha traġikament wara li ġġarrfet darha fi Triq Joseph Abela Scolaro, Ħamrun, waqt li ħdejha kien qed isir xogħol ta' kostruzzjoni. Hija kienet instabet mirduma taħt it-tifrik. B'kollox, f'dawn il-proċeduri xehdu xejn inqas minn 61 xhud inkluż Carmel Pace, ir-raġel tal-vittma u ż-żewġt uliedhom. L-espert Mario Scerri xehed li Pace kellha fratturi estensivi fuq il-qasba tas-sieq il-leminija u l-għaksa l-leminija. Il-mewt ta' Miriam Pace: Il-periti mmultati u ordnati jagħmlu xogħol fil-komunità bla ħlas